b'\n_START_ARTICLE_\nPeloponesas\n_START_PARAGRAPH_\nPeloponesas (graiki\xc5\xa1kai: \xce\xa0\xce\xb5\xce\xbb\xce\xbf\xcf\x80\xcf\x8c\xce\xbd\xce\xbd\xce\xb7\xcf\x83\xce\xbf\xcf\x82 Pelop\xc3\xb3nnisos)\xc2\xa0\xe2\x80\x93 didelis pusiasalis Graikijos pietin\xc4\x97je dalyje. Nuo \xc5\xbeemyno \xc5\xa1iaur\xc4\x97je j\xc4\xaf skiria Korinto \xc4\xaflanka ir Patr\xc5\xb3 \xc4\xaflanka, su juo jungia 6 km plo\xc4\x8dio Korinto s\xc4\x85smauka, kuri\xc4\x85 kerta Korinto kanalas. Administraci\xc5\xa1kai pusiasalis padalintas \xc4\xaf tris administracinius kra\xc5\xa1tus: did\xc5\xbei\xc4\x85j\xc4\x85 dal\xc4\xaf pusiasalio apima Peloponeso administracinis kra\xc5\xa1tas, ma\xc5\xbeesn\xc4\x97 dalis priklauso Vakar\xc5\xb3 Graikijos ir Atikos administraciniams kra\xc5\xa1tams.\n_START_SECTION_\nGeografija\n_START_PARAGRAPH_\nPusiasalio plotas apie 21 549\xc2\xa0km\xc2\xb2, ir tai yra labiausiai \xc4\xaf pietus nutolusi Graikijos \xc5\xbeemyninin\xc4\x97 dalis. Nors formaliai Pelopones\xc4\x85 galim\xc4\x85 laikyti sala nuo Korinto kanalo atidarymo 1893\xc2\xa0m., ta\xc4\x8diau d\xc4\x97l tokio atskyrimo dirbtinio pob\xc5\xabd\xc5\xbeio sala Peloponesas prakti\xc5\xa1kai nevadinamas. Peloponesas turi dvi jungtis su \xc5\xbeemynu: dirbtinis\xc2\xa0\xe2\x80\x93 Rio-Antirio tiltas, u\xc5\xbebaigtas 2004\xc2\xa0m., ir nat\xc5\xabrali Korinto s\xc4\x85smauka._NEWLINE_Pusiasalio centrin\xc4\x97 dalis labai kalnuota, o pakran\xc4\x8di\xc5\xb3 kont\xc5\xabrai giliai dantyti. Taigeto kalnas yra auk\xc5\xa1\xc4\x8diausias pusiasalyje. Pelopones\xc4\x85 sudaro keturi \xc4\xaf piet\xc5\xabs nukreipti pusiasaliai: Mesenija, Mani pusiasalis, Mal\xc4\x97jos ragas (kitaip Epidauro Limera) ir Argolis, labiausiai nutol\xc4\x99s \xc4\xaf \xc5\xa1iaur\xc4\x97s rytus._NEWLINE_Prie Peloponeso krant\xc5\xb3 yra dvi sal\xc5\xb3 grup\xc4\x97s: Argosaronin\xc4\x97s rytuose ir Jonijos vakaruose. Kytiros sala \xc4\xaf pietus nuo Epidauro Limeros priskiriama Jonijos saloms. Peloponese yra daug antikini\xc5\xb3 ir viduram\xc5\xbei\xc5\xb3 griuv\xc4\x97si\xc5\xb3. Peloponese tebevyrauja \xc5\xbeem\xc4\x97s \xc5\xabkis. Jame yra vienintelis didelis miestas Patra. Pusiasalyje dominuoja mi\xc5\xa1kingi kalnai. Vakarin\xc4\x97je pakrant\xc4\x97je tarp Patros ir Methoni driekiasi keletas geriausi\xc5\xb3 Vidur\xc5\xbeiemio j\xc5\xabros papl\xc5\xabdimi\xc5\xb3.'